Kult fahişəliyi

Kult fahişəliyi və ya kultik fahişəlik, həmçinin ritualistik fahişəlik, sakral fahişəlik və ya dini fahişəlik – seksual əlaqənin dini məqsədlərlə, ən çox isə məhsuldarlıq ayini kimi həyata keçirildiyi kult-ritual praktikasını ifadə edən anlayış. Bu çərçivədə "iyeroqamiya" və ya "müqəddəs izdivac" adlanan məhsuldarlıq ayini, eləcə də müəyyən müqəddəsləşdirilmiş seksual ritual formaları yer alır.

Mifik düşüncənin insan həyatının bütün sahələrini əhatə etdiyi dövrlərdə seksuallıq da dini-ritual məna kəsb etmişdi. Bəzi mədəniyyətlərdə məhsuldarlıq ayini, ilahi varlıqla mistik qovuşmanın simvolu və ya ali səadətin rəmzi kimi dərk olunurdu. Ekstaz həm orqazm, həm də ilahi varlıqla birləşmənin təcəssümü hesab edilirdi. Məhsuldarlıq tanrıları və ilahələri ilə bağlı kultlarda xidmət edən qadın və kişi ruhani şəxslər kult fiqurları səviyyəsinə qaldırılmışdı.

Açıq havada icra olunan qədim dini mərasimlərin yerini məbədlər aldıqdan sonra məhsuldarlıq tanrısının və ya tanrıların qadın müşayiətçiləri bu məbədlərdə xüsusi otaqlara sahib olur. Burada sevgi misteriyaları və ya ritual seksual aktlarla məşğul olurdular. Məbəd fahişəliyi ilə məşğul olan qadınlar ənənəvi şəkildə yunanmənşəli "iyerodullar" adlandırılırdı. Onların bir qismi ilahi varlığın ruhanisi kimi yüksək hörmətə malik olurdu və bu xüsusi status bəzən qanunvericilikdə də təsbit edilirdi. Məsələn, Pafosda olduğu kimi Afroditaya həsr olunmuş digər məbədlərdə də mütləq şəkildə qadın xidmətçi qrupları yaşayırdı. Strabonun məlumatına görə, Korinf şəhərində yerləşən bir məbəddə minə yaxın iyerodul mövcud idi.

 İstinadlar 

Kateqoriya:Fahişəliyin tarixi
Kateqoriya:Seksuallıq və cəmiyyət